amanoisuno/poetBack huggingface dataset:
謝王秘書送桂花 吳芾 
病中恨不見花開，頼有仙郎折送來。一笑相看如有得，呼兒草草具樽罍。
桃花菊  其一 吳芾 
秋來不謂見春華，疑與春風是一家。已向枝頭開菊蕊，更來菊上作桃花。
桃花菊  其二 吳芾 
名園看盡好花枝，黄菊施朱獨未窺。應是天憐秋寂寞，故分春色到東籬。
賞山茶 吳芾 
向晚佳人逞艷妝，偶隨月姊到山房。自憐老去無佳句，亦復冥搜爲發揚。
和子儀送箭筍二首  其一 吳芾 
與君林下久相從，蔬筍由來嗜好同。不餉腥羶惟餉此，想應知我舊家風。
和子儀送箭筍二首  其二 吳芾 
滿合圓如玉筯勻，一開喜氣頓生春。非君與我誰知味，俗客惟誇嗜八珍。
和陳義卿秋香 吳芾 
小園無處着清香，誰剖枝頭栗玉黄。可恨楚人元未識，只知蘭芷是孤芳。
和周明瞻秋香五首  其一 吳芾 
落葉初辭萬木林，誰將翡翠屑寒金。朝來散入亭前樹，着處幽香欲滿襟。
和周明瞻秋香五首  其二 吳芾 
月窟仙人冷淡妝，鵞黄衫子翠羅裳。雖無妖艷誇塵俗，別是人家一種香。
和周明瞻秋香五首  其三 吳芾 
惱人風味冠江南，浪蕊浮花總覺凡。對此自宜文字飲，不須更倩玉纖摻。
和周明瞻秋香五首  其四 吳芾 
山腰水際有餘青，造物多應特稟靈。桃李無言甘避舍，可憐黄菊强儀刑。
和周明瞻秋香五首  其五 吳芾 
已愛清秋霽景鮮，山明水秀竹娟娟。更來花下成真賞，頓覺飄飄意欲仙。
夜飲觀風堂龔漕折芙蓉侑酒 吳芾 
燈下看花已可人，此花那更有精神。不辭今日樽前醉，只恐紅妝不是真。
再和 吳芾 
坐上花光欲照人，深疑花是洛中神。已拚今日如泥醉，何必須分妄與真。
和王知府惠雙井茶 吳芾 
摘從雙井尚餘香，遠寄山翁見未嘗。咀嚼新芽味新句，陡驚冰雪沃枯腸。
梅花下飲茶又成二絕  其一 吳芾 
昨日花前酒太過，今朝怕見近流霞。不應辜負花枝去，且嗅清香倍飲茶。
梅花下飲茶又成二絕  其二 吳芾 
强拈茶碗對梅花，應是花神笑我多。更取香醪拚一醉，不禁風味惱人何。
桂堂 吳芾 
長恨年年月窟秋，無人共拍酒船浮。君家雙桂開時節，我欲從君載酒遊。
和戴解元雄飛瑞香二首  其一 吳芾 
芳心似與春風約，絕艷還宜曉日籠。雖謝幽人持贈我，對花無奈憶山中。
和戴解元雄飛瑞香二首  其二 吳芾 
碧玉扶疏自可觀，花頭纏錦更團圞。坐來已覺明人眼，况有幽香馥鼻端。
感花  其一 吳芾 
正欲持杯賞萬紅，却遭連日雨兼風。種花欲看難如此，可是衰翁賦分窮。
感花  其二 吳芾 
年來老病苦相侵，已是傷春不自禁。那更雨聲長在耳，連朝滴碎惜花心。
感花  其三 吳芾 
雨脚才收擬杖藜，簷前依舊又垂垂。倘余有分花間醉，會有風和日暖時。
感花  其四 吳芾 
縱令日日醉春風，已恨花無十日紅。何事東君長作惡，不容春色麗晴空。
感花  其五 吳芾 
千花到底不如梅，勝賞猶宜踏雪來。今日滿天長是雨，如何花下得徘徊。
感花  其六 吳芾 
春來日日欲尋春，樂此疏慵老大身。豈料青春今過半，蕭蕭風雨却愁人。
感花  其七 吳芾 
嗟我明年是七旬，此生能見幾番春。憑誰爲補青天漏，放出春光處處新。
感花  其八 吳芾 
一雨綿綿不暫停，天公於此底無情。不應直待花飄盡，始放陽和作好晴。
飯客看鶴賞梅遇雨有作 吳芾 
鶴舞梅開總有情，小園方喜得雙清。無端風雨妨遊覽，不使衰翁眼暫明。
魯漕惠鹿鶴花果 吳芾 
鏤果團繒宛似真，尊前一見喜生春。感公持此爲余壽，益悟浮生是幻身。
和梅花前見鶴 吳芾 
雙鶴翩翩到我前，與花鬭白更爭妍。低頭自覺形儀穢，安得飄然跨上天。
松嶺 吳芾 
君愛山間十八公，儼然風操出樊籠。四時已占青青色，更有松黄勝萬紅。
三三徑 吳芾 
種成松竹與江梅，杖履相過日幾回。莫謂箇中三友足，也須更許老夫來。
進賢道上老松奇古可喜去秋經從因命於空處補種今漸有生意 吳芾 
來時惟愛古松青，去日新松種已成。令尹若能終此意，清風着處會知名。
昔杯渡禪師自西域開山隠靜止携五葉松來歲月既遠余求此山中之松已化爲烏有矣護國遠老知余此意遍搜之天台山中得於玉霄峰下移以見餉遂爲林下之光因詩以謝之 吳芾 
杯渡移從西域來，一枝五葉翠成堆。謝師致此爲吾壽，使向湖山深處栽。
詠松  其一 吳芾 
古人長抱濟人心，道上栽松直到今。今日若能增種植，會看百世長青陰。
詠松  其二 吳芾 
古邑荒凉但有松，濃陰夾道勢騰空。行人破暑忙歸去，未必茅簷有此風。
濠水累年不泄魚既充牣每觸熱輒死余既濬治市河因開水門導之入江遂作放魚二絕  其一 吳芾 
局促洿池幾歲魚，想應日日念江湖。如今放汝非無意，亦欲天公放老夫。
濠水累年不泄魚既充牣每觸熱輒死余既濬治市河因開水門導之入江遂作放魚二絕  其二 吳芾 
我今縱汝入江中，好趁風雷早化龍。只恐爲龍行雨苦，碧波深處且從容。
贈方山人二首  其一 吳芾 
日者俱云我未歸，獨君算我有歸期。仍言不出三秋裏，東望家山喜可知。
贈方山人二首  其二 吳芾 
故山久已辦菟裘，得去欣聞止在秋。涉世安能長戚戚，收心只欲罷休休。
再用示方山人韵二首  其一 吳芾 
暮年不是苦思歸，已約湖山恐失期。此意有誰能會得，祇應猿鶴是相知。
再用示方山人韵二首  其二 吳芾 
不羨千金狐腋裘，只知飽暖度春秋。如今萬事皆踰分，此外何求更不休。
送朱彥先歸鄉 吳芾 
西風一夜掃殘枝，處處寒砧搗客衣。我正思歸歸未得，却於江上送君歸。
客有善畫者取予所和歸去來辭圖之成軸仍爲老者寫照於其間感而有作 吳芾 
勞苦形骸不自知，朝來始向畫圖披。可憐憔悴今如許，更不歸休待幾時。
到儀真沙河阻風三首  其一 吳芾 
快意由來未易逢，順流却值打頭風。篙師知是江神怒，引棹重回小浦中。
到儀真沙河阻風三首  其二 吳芾 
求退那知却冒遷，天心人意古難全。今朝行役還堪笑，下水船爲上水船。
到儀真沙河阻風三首  其三 吳芾 
連日狂風已作難，今朝濁浪更如山。江神堅我歸田志，故示危機一水間。
會賈守邀許倅有感  其一 吳芾 
當年婺女三人別，今日姑溪一席同。老去光陰能有幾，相逢莫放酒杯空。
會賈守邀許倅有感  其二 吳芾 
宿霧濃雲撥不開，更傾驟雨下天來。天公也喜人歡聚，故遣斜陽送一杯。
贈余居士二首  其一 吳芾 
君知我意欲休官，却道如今未得閒。萬事無求惟一退，天公於此不應慳。
贈余居士二首  其二 吳芾 
我老祇思還舊隠，君今更爲卜新阡。餘生得此夫何欠，所欠歸來一溘然。
余壬戌春校試進士同事者五十五人至戊子歲因閲小錄所存者止四人感而有作二首  其一 吳芾 
校試羣才一日中，當時五十五人同。二十七年零落盡，只存我與二三公。
余壬戌春校試進士同事者五十五人至戊子歲因閲小錄所存者止四人感而有作二首  其二 吳芾 
只存我與二三公，可歎人生瞬息中。縱使老來身未死，知能幾度見春風。
久擬重陽一登龍山以荒榛峭壁無容足之地欲訪昔人風帽遺址竟不可得遂領客之凌歊偶成四絕  其一 吳芾 
登高自古說龍山，擬訪遺蹤去路難。頼有凌歊臺尚在，不妨懷古憑欄干。
久擬重陽一登龍山以荒榛峭壁無容足之地欲訪昔人風帽遺址竟不可得遂領客之凌歊偶成四絕  其二 吳芾 
當年宋武築凌歊，人去臺空氣尚豪。欲弔興亡無處問，且憑茱菊薦芳醪。
久擬重陽一登龍山以荒榛峭壁無容足之地欲訪昔人風帽遺址竟不可得遂領客之凌歊偶成四絕  其三 吳芾 
下車日日欲登臺，直到重陽始一來。好對江山拚酩酊，此懷能得幾時開。
久擬重陽一登龍山以荒榛峭壁無容足之地欲訪昔人風帽遺址竟不可得遂領客之凌歊偶成四絕  其四 吳芾 
宦情一似秋容薄，歸興渾如酒味濃。臺上望鄉何處是，夕陽影裏暮山重。
伯洪以鐵拄杖見寄二絕謝之  其一 吳芾 
應念衰翁老且疲，年來跬步要扶持。鐵爲拄杖勞相寄，全勝花前只杖藜。
伯洪以鐵拄杖見寄二絕謝之  其二 吳芾 
鐵杖君家收幾年，更原古意賦成篇。寄來豈爲資扶策，應見予心老益堅。
和任路分喜雨 吳芾 
一雨歡聲已沸傳，更觀佳句倍欣然。一時果遂爲霖望，會見重書大有年。
喜雨三首  其一 吳芾 
鑠石流金苦異常，行人誰不困秋陽。狂風忽送排簷雨，滌盡炎威作晚凉。
喜雨三首  其二 吳芾 
昨朝偶得碧琳腴，不敢濡唇畏暑塗。雨過凉生襟袂爽，不妨傾倒且踟躕。
喜雨三首  其三 吳芾 
畏暑停驂憩驛亭，不知郭外雨如傾。晚行但覺通衢濕，凉入郊墟分外清。
喜雨 吳芾 
正憂麥槁井泉乾，一雨中宵忽沛然。莫恨梅花憔悴去，且欣新綠盡歸田。
雨後 吳芾 
破雨衝風萬騎趨，人人輕捷過飛鳬。要須直擣天山去，趁取河冰塞槁枯。
喜晴 吳芾 
始喜晴天照眼明，忽驚風雨報秋聲。天公也念悲秋客，還掃羣陰作晚晴。
晚晴三首  其一 吳芾 
洗盡妖氛喜乍晴，風生萬馬四蹄輕。天時人事俱相契，敢有纖兒更弄兵。
晚晴三首  其二 吳芾 
時巡中外已歡呼，那值天晴喜浴鳬。路上捷音良可慶，王師所至若摧枯。
晚晴三首  其三 吳芾 
三分春色二分過，那更連宵風雨多。試向園中問消息，不知還尚有花麽。
和許守遊春  其一 吳芾 
玉蕊瓊葩壓衆芳，一時縱賞擁如牆。花邊笑索銀瓶酒，知是誰家白面郎。
和許守遊春  其二 吳芾 
結客行行入翠微，桃源深處醉芳菲。狂歌不減劉公幹，盡日花間坐不歸。
和許守遊春  其三 吳芾 
尊前莫惜千金費，醉裏能令萬事輕。須信人生行樂耳，此身何用絆浮名。
括蒼胡經仲以經術授吾鄉子弟僕頃過錢塘得吾兄永言多益及友人孟世功書未嘗不以得交經仲爲言且以其往還詩什相示已决知經仲非塵埃中人矣春初歸自錢塘遂獲識經仲於齋館信數公之知人交道之不朽一年之間凡三相會從容談笑者蓋十許日而詩筒之循環來往曾未嘗輟而僕之心猶以不得朝夕見經仲爲恨也一日經仲來訪席未定乃謂僕曰吾將歸鄉明年不復來此矣僕念經仲之賢交遊中所未有顧世方擾攘會合無期臨風語離殆不勝依黯因誦老杜人生足別離之句作五絕以送之  其一 吳芾 
風期久已暗相親，樽酒論文未厭頻。底事天公苦乖隔，動將離索付騷人。
括蒼胡經仲以經術授吾鄉子弟僕頃過錢塘得吾兄永言多益及友人孟世功書未嘗不以得交經仲爲言且以其往還詩什相示已决知經仲非塵埃中人矣春初歸自錢塘遂獲識經仲於齋館信數公之知人交道之不朽一年之間凡三相會從容談笑者蓋十許日而詩筒之循環來往曾未嘗輟而僕之心猶以不得朝夕見經仲爲恨也一日經仲來訪席未定乃謂僕曰吾將歸鄉明年不復來此矣僕念經仲之賢交遊中所未有顧世方擾攘會合無期臨風語離殆不勝依黯因誦老杜人生足別離之句作五絕以送之  其二 吳芾 
明日離樽難重傾，且停征馭話交情。知心自古不易得，况是途窮頼友生。
括蒼胡經仲以經術授吾鄉子弟僕頃過錢塘得吾兄永言多益及友人孟世功書未嘗不以得交經仲爲言且以其往還詩什相示已决知經仲非塵埃中人矣春初歸自錢塘遂獲識經仲於齋館信數公之知人交道之不朽一年之間凡三相會從容談笑者蓋十許日而詩筒之循環來往曾未嘗輟而僕之心猶以不得朝夕見經仲爲恨也一日經仲來訪席未定乃謂僕曰吾將歸鄉明年不復來此矣僕念經仲之賢交遊中所未有顧世方擾攘會合無期臨風語離殆不勝依黯因誦老杜人生足別離之句作五絕以送之  其三 吳芾 
君詩字字凌珠玉，入手卷舒看不足。別後襟期儻未忘，會寄筠筒入空谷。
括蒼胡經仲以經術授吾鄉子弟僕頃過錢塘得吾兄永言多益及友人孟世功書未嘗不以得交經仲爲言且以其往還詩什相示已决知經仲非塵埃中人矣春初歸自錢塘遂獲識經仲於齋館信數公之知人交道之不朽一年之間凡三相會從容談笑者蓋十許日而詩筒之循環來往曾未嘗輟而僕之心猶以不得朝夕見經仲爲恨也一日經仲來訪席未定乃謂僕曰吾將歸鄉明年不復來此矣僕念經仲之賢交遊中所未有顧世方擾攘會合無期臨風語離殆不勝依黯因誦老杜人生足別離之句作五絕以送之  其四 吳芾 
窮冬萬木凍欲折，獨有松篁抱高節。貧交無可效殷勤，持此與君聊贈別。
括蒼胡經仲以經術授吾鄉子弟僕頃過錢塘得吾兄永言多益及友人孟世功書未嘗不以得交經仲爲言且以其往還詩什相示已决知經仲非塵埃中人矣春初歸自錢塘遂獲識經仲於齋館信數公之知人交道之不朽一年之間凡三相會從容談笑者蓋十許日而詩筒之循環來往曾未嘗輟而僕之心猶以不得朝夕見經仲爲恨也一日經仲來訪席未定乃謂僕曰吾將歸鄉明年不復來此矣僕念經仲之賢交遊中所未有顧世方擾攘會合無期臨風語離殆不勝依黯因誦老杜人生足別離之句作五絕以送之  其五 吳芾 
吾儕生長太平時，不謂年來逢亂離。此別要煩君自重，相期重築太平基。
二十七日泛舟偶成 吳芾 
小舟游漾小池中，偶與吾人笑語同。好把釣竿煙雨裏，一蓑放我作漁翁。
登舟 吳芾 
天憐行客困陽秋，許捨車徒上小舟。十里好風袪滯思，一溪寒水助清遊。
去郡登舟偶成一絕 吳芾 
脫得身來上短篷，飄然初試一帆風。孤城回首知何處，祇有凌歊在眼中。
四月二十一日同妻孥泛舟登呂氏濟川亭二首  其一 吳芾 
不到茲山二十秋，重來山水更清幽。無因得向巖前住，日日持竿上釣舟。
四月二十一日同妻孥泛舟登呂氏濟川亭二首  其二 吳芾 
呂公清德著吾鄉，生愛茲山死便藏。顧我來遊雖恨晚，尚思杖屨共徜徉。
渡錢塘江 吳芾  钱塘江
萬頃煙波一葉輕，風來枕上覺凉生。我行觸熱渾無奈，却喜身心得頓清。
寄龔帥  其一 吳芾 
今朝駃步忽來前，報道除書下日邊。閫寄復歸賢使者，百城聞命想欣然。
寄龔帥  其二 吳芾 
雖喜英賢帥十連，却慚糠粃濫居前。自知未免人揚簸，願使衰翁晚節全。
寄龔帥  其三 吳芾 
行李看看近故廬，夢魂猶自繞洪都。帥垣暇日登臨處，把酒還能話我無。
歸自郡中道上口占 吳芾 
禾黍離離壓道旁，蹇馿歸去晚風凉。揚鞭西指吾廬近，想見新醅已可嘗。
六月二十一日早行十六首  其一 吳芾 
四更山月吐微明，起促籃輿趁早行。忽聽疾雷催雨急，風生襟袖不勝清。
六月二十一日早行十六首  其二 吳芾 
稻苖初穗出紛紛，半是青雲半白雲。坐看黄雲呈上瑞，田家無處不忻忻。
六月二十一日早行十六首  其三 吳芾 
病軀終日困驕陽，正慮行行去路長。多謝天公憐此意，時飛疏雨作清凉。
六月二十一日早行十六首  其四 吳芾 
爲憶湖山且暫歸，此心不是要追時。君恩留我非由己，寄語山靈莫勒移。
六月二十一日早行十六首  其五 吳芾 
欲掛衣冠已上章，更令衝冒去南昌。南昌縱有佳山水，爭似安閒在故鄉。
六月二十一日早行十六首  其六 吳芾 
雨後西山氣象新，野田高下水津津。晚來弛擔臨風坐，聒耳蛙聲更可人。
六月二十一日早行十六首  其七 吳芾 
古寺經行知幾回，山僧又見我重來。暮年欲作終焉計，不得歸休只自哀。
六月二十一日早行十六首  其八 吳芾 
籃輿亟欲到柴門，終日驅馳亦苦辛。野外莫嫌車騎少，笙歌兩部自隨人。
六月二十一日早行十六首  其九 吳芾 
蟬噪園林處處同，此蟬鳴處顫春風。祇應寒餓全無力，吟不成聲喙已窮。
六月二十一日早行十六首  其一○ 吳芾 
東望吾廬百里間，二年別去一朝還。雖然未遂歸休意，且對湖山一解顔。
六月二十一日早行十六首  其一一 吳芾 
出入鄉關四十朞，勞人迎送每慚之。今朝單騎歸來速，且喜鄉人都不知。
六月二十一日早行十六首  其一二 吳芾 
不見湖山兩閲冬，相思千里夢魂通。今宵燭下匆匆看，猶恐歸來似夢中。
六月二十一日早行十六首  其一三 吳芾 
竹間幽徑喜相通，花下清陰苦未濃。說與園丁勤灌溉，我歸要此養疏慵。
六月二十一日早行十六首  其一四 吳芾 
謾來水上結危亭，更憑欄干聽水聲。洗得肺肝清似水，莫言亭下水無情。
六月二十一日早行十六首  其一五 吳芾 
只愛湖光似鏡平，那知洶湧作潮鳴。直疑身在江船上，夜半更聞風雨聲。
六月二十一日早行十六首  其一六 吳芾 
暫歸祇欲見湖山，多謝親朋日往還。但愧年衰筋骨憊，將迎容我片時閒。
久欲乞歸未得一日蒙恩放歸不勝欣喜塗中得十五首  其一 吳芾 
今日方行第一程，看來已覺此身輕。若還歸到湖山裏，何啻乘雲上玉清。
久欲乞歸未得一日蒙恩放歸不勝欣喜塗中得十五首  其二 吳芾 
我病只宜投紱去，君恩却許奉祠歸。小人報國非無志，正恐叨踰觸禍機。
久欲乞歸未得一日蒙恩放歸不勝欣喜塗中得十五首  其三 吳芾 
東去匆匆不暫停，我於此地豈無情。祇緣衰病歸心切，不憚崎嶇趁曉程。
久欲乞歸未得一日蒙恩放歸不勝欣喜塗中得十五首  其四 吳芾 
來時似覺秋猶熱，去日忽驚秋已深。一去一來何所益，不如歸去舊園林。
久欲乞歸未得一日蒙恩放歸不勝欣喜塗中得十五首  其五 吳芾  西湖
老夫非是厭洪都，正恐沉迷失故吾。縱使東湖花似錦，不如歸對小西湖。
久欲乞歸未得一日蒙恩放歸不勝欣喜塗中得十五首  其六 吳芾 
邦人送我說殷勤，自愧初無德及民。若更躊躇不歸去，猿驚鶴怨亦愁人。
久欲乞歸未得一日蒙恩放歸不勝欣喜塗中得十五首  其七 吳芾 
去年來見荷初敗，今歲歸逢菊已殘。殘菊敗荷渾似我，縱餘芬馥豈堪觀。
久欲乞歸未得一日蒙恩放歸不勝欣喜塗中得十五首  其八 吳芾 
記得年時入境來，老分閫寄懼非才。今朝遂出洪都去，笑指故山真快哉。
久欲乞歸未得一日蒙恩放歸不勝欣喜塗中得十五首  其九 吳芾 
夾道喬松幾度春，青青黛色四時新。當時若盡荒郊種，萬頃清陰更可人。
久欲乞歸未得一日蒙恩放歸不勝欣喜塗中得十五首  其一○ 吳芾 
欲寒還暖雨還晴，極目秋郊景色明。應是此歸天亦喜，故將風日作人情。
久欲乞歸未得一日蒙恩放歸不勝欣喜塗中得十五首  其一一 吳芾 
無日無時不念歸，此心宜有鬼神知。如今已作終焉計，寄語山靈莫勒移。
久欲乞歸未得一日蒙恩放歸不勝欣喜塗中得十五首  其一二 吳芾 
荒墟忽見翠成堆，錯認青山入眼來。元是松林如此好，不妨歸去更勤栽。
久欲乞歸未得一日蒙恩放歸不勝欣喜塗中得十五首  其一三 吳芾 
路傍遥見一山居，歡喜猶如見故廬。見似故廬猶自喜，如今到後喜何如。
久欲乞歸未得一日蒙恩放歸不勝欣喜塗中得十五首  其一四 吳芾 
兀兀籃輿足欲拳，聊扶藜杖步山邊。招提此去無多地，且就僧房借榻眠。
久欲乞歸未得一日蒙恩放歸不勝欣喜塗中得十五首  其一五 吳芾 
淡煙斜日媚郊原，中有人家似輞川。地側忽驚車馬過，三三兩兩竹籬邊。
九月二十六日同朝宗澤民遊洞宮用劉使君韵二首  其一 吳芾 
雲藏仙窟幾何年，一旦來遊豈偶然。造物應憐林下客，故令一覩洞中天。
九月二十六日同朝宗澤民遊洞宮用劉使君韵二首  其二 吳芾 
愛遊此地已多年，今日身心始豁然。洞裏真人雖羽化，蒼蒼喬木自參天。
如老堂  其一 吳芾 
少年有志覓封侯，老去知非萬事休。薄有田園能自適，不妨賣劍買黄牛。
如老堂  其二 吳芾 
一堂風月一床書，隨分琴樽樂有餘。試問乘軒遮道客，何如歸去狎樵漁。
種德堂 吳芾 
我本農家世賤貧，一門相繼亦簪紳。當知來處非今日，莫學詩人只爲身。
觀十二弟種德堂詩和其韵 吳芾 
萬事忘懷付酒樽，長閒不厭客登門。但存心地平如砥，勝買黄牛教子孫。
竹塢 吳芾 
此君生長此山中，直節從來自不同。今日高標還卓出，萬人誰不仰清風。
雲龕 吳芾 
君將富貴等浮雲，却許白雲來就宿。靜處何妨共一龕，免教隨手翻還復。
入界 吳芾 
日炙風吹人倦乏，山重水複路縈迴。一番行病思休息，且喜今朝入界來。
送津還任 吳芾 
汝到庭闈話未終，若爲行色又匆匆。要知只有歸來好，便做三公亦是空。
三七姪入新屋  其一 吳芾 
華屋新成集賀賓，門闌盛事一番新。願言積德高於屋，屋下長存百歲人。
三七姪入新屋  其二 吳芾 
我昔行年近六旬，辛勤纔有屋容身。汝成廣厦年方壯，端是吾家有福人。
送姪赴廷試  其一 吳芾 
我是田家本業農，偶然兩世到蟾宮。書生天幸有如此，豈復更憂吾道窮。
送姪赴廷試  其二 吳芾 
一第男兒未足誇，喜傳衣鉢振吾家。大廷好上千言對，要使聲名播邇遐。
送姪赴廷試  其三 吳芾 
上林躍馬看騰驤，父老猶言昔日張。顧我兒曹殊未學，敢將蹤跡繼前芳。
和康伯可重陽 吳芾 
過了重陽又一陽，梅開亦擬共壺觴。病中無復成狂飲，且作前賢醒裏狂。
掃墳東山感舊示十五姪 吳芾 
四十年前此讀書，與君俱欲上亨衢。君雖未達心猶壯，我已衰頹作老夫。
梅花下聞角聲 吳芾 
兀坐江城厭寂寥，喜逢春色上梅梢。寄言畫角休吹遍，留與鈴齋作淡交。
睡中聞鶑 吳芾 
解鞍蕭寺憩清幽，睡裏忽聞黄栗留。驚破夢魂何可恨，得知身在浙江頭。
敗屋有感 吳芾 
甲第巍然數百間，一朝人去頓摧殘。寄言行客休興歎，但積陰功後代看。
悼王習之 吳芾 
兩州佳政萬人傳，一旦那知遂溘然。到底久生從古少，要須乘健早歸田。
嘲欽師 吳芾 
師與予心總愛山，從來已許伴予閒。若爲一出俄經月，却戀塵凡未肯還。
贈遠老 吳芾 
一瓶一鉢自由身，聊向江南玩水雲。踏遍千山并萬壑，却歸林下炷爐薰。
送安老 吳芾 
師走叢林不計年，若爲猶未了因緣。萬年有路何妨去，透取無生不二禪。
和遠老韵二首  其一 吳芾 
平生痼疾在煙霞，到處林泉是我家。若也遠公容入社，直須酤酒不須茶。
和遠老韵二首  其二 吳芾 
欲訪天台帛道猷，夢魂先到石橋頭。箇中直待桃花放，始得從師爛漫遊。
送明老遊雁蕩五首  其一 吳芾 
昔年曾作雁山遊，倒指今踰四十秋。歎我豈勞蝴蝶夢，羨師重到大龍湫。
送明老遊雁蕩五首  其二 吳芾 
師到龍湫謁矩羅，爲言別久渴心多。當年見處祥光滿，試問今還記得麽。
送明老遊雁蕩五首  其三 吳芾 
吾兒此地偶鍾英，紹我家風尚典刑。所幸吾師知此意，殷勤爲我謝山靈。
送明老遊雁蕩五首  其四 吳芾 
方欣林下共談禪，底事深公挽出山。千里同風無道俗，何妨一笑便言還。
送明老遊雁蕩五首  其五 吳芾 
遍參尊宿走諸方，老去纔能返故鄉。漲水飛雲前輩語，他鄉莫更久徜徉。
和遠老四首  其一 吳芾 
事好休時便好休，不應人盡覓封侯。歸來已快平生志，况有高人來聚頭。
和遠老四首  其二 吳芾 
身居仕路夢家山，一日君恩放我還。從此便爲終老計，祇愁造物靳清閒。
和遠老四首  其三 吳芾 
世人老去不知休，祇羨三公與五侯。爭似山僧都不會，困來衲被便蒙頭。
和遠老四首  其四 吳芾 
相逢正好共看山，底事匆匆便欲還。今日乍晴山更好，可能伴我片時閒。
上七齋素不飲 吳芾 
人日晴天萬里開，自應一笑上春臺。清齋偶阻花前醉，且把茶甌當酒杯。
送津赴紹興倅八首  其一 吳芾 
讀書已負少年時，老大空疏愧我知。汝肯爲余償此志，雖窮亦是起家兒。
送津赴紹興倅八首  其二 吳芾 
山色湖光足自怡，幽棲無一不相宜。只嫌野外遊從少，汝早歸來共樂之。
送津赴紹興倅八首  其三 吳芾 
汝辭秦邸佐名藩，端爲親庭數舍間。數舍相望雖不遠，爭如在側日承顔。
送津赴紹興倅八首  其四 吳芾 
當年我鎮卧龍山，曾種千花與萬竿。歲久不知無恙否，因來且爲報平安。
送津赴紹興倅八首  其五 吳芾 
我曾開鑿鑑湖田，功竟難成愧昔賢。汝謁馬祠須問訊，此湖興復是何年。
送津赴紹興倅八首  其六 吳芾 
出仕曾塵侍從班，退休還得老湖山。已慚過分無他望，只願吾兒相對閒。
送津赴紹興倅八首  其七 吳芾 
我辭官路已多時，魂夢今猶畏險巇。汝既飽諳游宦味，會須早作箇歸期。
送津赴紹興倅八首  其八 吳芾 
人生萬事不如歸，只恐歸來不及時。汝若能爲陶靖節，我身勝到鳳凰池。
山居上元 吳芾 
未能免俗强隨緣，聊掛燈毬記上元。席上雖無羅綺繞，遊人來往亦喧喧。
十六夜見月 吳芾 
連宵待月屢登城，特地遮藏不肯明。過了佳辰方皎潔，嫦娥何事太無情。
代答 吳芾 
人生何用苦多憂，無日無時可宴遊。但使此心忘係累，凉天佳月即中秋。
甲子日無雨偶成 吳芾 
連歲人懷水潦憂，年登猶歎不全收。夏逢甲子天無雨，預喜今年又有秋。
和許守松陰 吳芾 
喬松轉日影斜斜，穿入疏櫺細作花。怪得清陰長不改，原來松下蟄龜蛇。
題心遠軒二首  其一 吳芾 
山居我欲避囂塵，尚覺門庭俗客頻。羨爾結茅當道左，一軒風月作閒人。
題心遠軒二首  其二 吳芾 
扁榜當年我命名，喜君心與迹雙清。眼前風物渾如舊，但覺庭前春草生。
和劉與權韵三首  其一 吳芾 
平生嗜好唯愛山，前身疑是山中相。歸來深處得幽棲，柴門正與山相向。
和劉與權韵三首  其二 吳芾 
去年君過我山中，尊酒相歡十日同。別後相思腸欲斷，暮雲空復指江東。
和劉與權韵三首  其三 吳芾 
異縣相望兩驛間，何時復此共看山。向來同社今無幾，莫惜籃輿數往還。
陳子厚送韶鴨將以七絕因次其韵  其一 吳芾 
久聞韶鴨有靈蹤，首尾俱輕快御風。公獨惠然持見贈，應知野性與余同。
陳子厚送韶鴨將以七絕因次其韵  其二 吳芾  西湖
興在江湖萬里間，洿池一曲豈能安。今朝來我西湖上，眼底陡驚天地寬。
陳子厚送韶鴨將以七絕因次其韵  其三 吳芾 
湖光深處恣沉浮，未讓波間鷺與鷗。舊侶此時應羨汝，欲來相就苦無由。
陳子厚送韶鴨將以七絕因次其韵  其四 吳芾 
朝朝兩兩下平沙，添得湖中景趣嘉。碧卵從今生育去，便堪裝點作漁家。
陳子厚送韶鴨將以七絕因次其韵  其五 吳芾 
投迹山林不厭深，老來寧復計升沉。水禽得得來相伴，應識幽人一片心。
陳子厚送韶鴨將以七絕因次其韵  其六 吳芾 
初來便自與人宜，相近相親自在飛。底事悠然無畏忌，也知老子久忘機。
陳子厚送韶鴨將以七絕因次其韵  其七 吳芾 
雖是微禽亦美觀，豈無繒弋欲相干。不須更起高飛念，且向湖中戢羽翰。
題珪師松雲菴 吳芾 
一瓶一鉢一枝筇，皓首歸來萬事慵。應笑白雲猶世態，却來庵外媚孤松。
錢廣文采芹亭 吳芾 
開明後學日升車，千里文風一旦雄。池上采芹摇水碧，帳中摛藻映紗紅。
聞伯可郎中銳然有冥鴻之舉小詩奉慶 吳芾 
郎省聲猷藹搢紳，看看步武到通津。合留北闕扶宸極，却向西溪整釣綸。愧我暮年方謝事，羨君壯歲便抽身。時賢莫把衰翁比，林下如君只一人。
海棠 吳芾 
靚妝濃艷雨濛茸，高下池臺細細風。却恨韶華偏蜀土，更無顔色似川紅。尋芳只恐三春暮，把酒欣逢一笑同。子美詩才猶閣筆，至今寂寞錦城中。
和澤民求海棠 吳芾 
君是詩中老作家，笑將麗句換名花。花因詩去情非淺，詩爲花來語更嘉。須好栽培承雨露，莫令憔悴困塵沙。他年爛漫如西蜀，我欲從君看綺霞。
登景星巖 吳芾 
道滿三千界，潮音未許緘。何爲獅子座，却上景星巖。天近雲隨步，林深翠滴衫。我來寧憚遠，端欲洗塵凡。
和陶影答形 吳芾 
行止每依人，人皆笑我拙。獨以相從久，未能便棄絕。縱君得顯榮，亦耻事諛悅。人情苦好乖，會少常多別。而我獨與君，初不易生滅。相親如一體，亦不畏寒熱。但我常自暇，而君力常竭。若以此比方，孰優還若劣。
酬楊直閣知府 吳芾 
識破人間僞與真，自憐擾擾百年身。誰教來作剖符客，仍更去爲分閫人。故里溪山空入夢，舊家亭館想生塵。願言天意終從欲，歸去林間度幾春。
登卧龍山 吳芾 
巋然千古卧龍山，節物年來□舊觀。猶有樓臺出天半，正令星斗逼人寒。春風偶種花千樹，夏日仍栽竹萬竿。自愧牧民無實□，漫留佳致後來看。
句 吳芾 
半刺豈能淹驥足，一封行見下龍墀。
句 余某 
此生待足何時足，未老得閑方是閑。
柘川漁火 蔣晉 
玉川一带光涵秋，漁艇縱橫網罟稠。西風日落寒烟暝，煌煌燈火明中流。數點如螢走絡繹，影趁流波瀉金液。一聲欵乃明滅間，鄰雞又報東方白。
西巖勝水 蔣晉 
柘川之西有削石，屹立巍巍峻如壁。下有滄浪百尺深，澄清恰似秋天碧。逝者如斯竟不停，孺子長歌堪濯纓。故知源頭有活水，支流分派迢迢清。
鯉嶼浮嵐 蔣晉 
天地造化真何如，幻就青嵐如鯉魚。初疑孝子感天意，復恐古人傳素書。嵐氣時浮北烟瘴，縹緲奔騰似吹浪。遠跳深驚欲化龍，故有飄飄五雲障。
翠屏列畫 蔣晉 
青峯如屏高插天，懸崖積翠生雲烟。誰把王維舊墨蹟，巍巍高挂安居前。勝景應知世稀有，妙學丹青乃縮手。嗟哉畫有蠹損時，斯圖壽比南山久。
葛井仙蹤 蔣晉 
誰鑿雲根清氣洩，混混源泉流不竭。味極太古比龍涎，飲之令人骨清徹。父老爲云有葛仙，丹成此地經多年。寂寞煙霞洞雲靜，惟留斯跡令人傳。
題范烏程松桂亭 陳棣 
誰云宰邑難，宰邑有真樂。但知絃歌趣，永謝塵勞縛。琴堂吏驚散，晝日垂朱箔。燒香對棐几，文史資優學。一洗朱墨昏，至味非糟粕。范公今循良，一同聊笑謔。回視卓魯輩，政可束高閣。苕溪古侯邦，繁庶類京洛。壯哉萬戶邑，何異逢盤錯。公來省其俗，治劇操至約。政成日有餘，空庭可羅雀。西園久棄置，疏町走芒屩。經營四顧間，得地平如削。築堂號松桂，軒檻敞寥廓。雖無松桂陰，胸中自丘壑。况逢賢使君，成有新詩落。異時採歌謠，持用獻木鐸。
題竹友軒 陳棣 
長夏苦炎熱，開軒除鬰蒸。簷前鳥雀喧，朝旭上朱甍。席間裁函丈，詩書浩縱橫。盤礴環堵間，幽獨懷友生。古人在黄卷，千載使我傾。出門窺物變，草木各鮮榮。青青牆東竹，見汝忽眼明。愛玩不能忘，移根傍軒楹。俯仰與竹俱，定交見深情。不是無朋友，此君氷玉清。風吹萬籟響，寒梢韻竽笙。我獨哦其間，詩作秋蟲鳴。琅玕亦有實，期汝向秋成。鳳凰何時來，翽翽翔我庭。
棲軒偶成呈同僚 陳棣 
我本山中人，勉强束冠带。欠伸輒有拘，似被天工械。誰令作此來，政爲窮所賣。規彼五斗粟，折腰何足怪。敢希拄頰傲，寧免望塵拜。平生浩然氣，摧落甘伍噲。茲軒粗可人，虛名供眼界。得從黄嬭遊，佳處時一解。多生作蠹魚，復此償書債。雖抗塵土容，耿耿氷壺在。同僚多俊遊，臺閣鵷鴻輩。胸中有雲夢，畧不見芥蔕。吏師有龔黄，民賊絕蜂蠆。而我躡後塵，嘉穀雜稊稗。詩壇欲尋盟，恐墮拋磚戒。翻思石鼎句，自取侯郎敗。終期探理窟，一洗荆榛隘。得肉姑置之，大嚼聊發快。
次韻葛教授新闢柏桐軒 陳棣 
柏桐有正性，梁琴豈其天。丹雘自煇燿，絃徽漫鏘然。深慙社旁櫟，政爾終天年。復愧南城槁，猶知過飛仙。廟前今安在，爨下亦浪傳。何當生學宮，廣文遺新篇。色映醉吟杜，陰休眠晝邊。端如兩高弟，儼立聽誦絃。又如雙青衣，對舞風露前。方依植壇杏，不羨干雲楩。日哦二木間，妙意遺言詮。霜枝半摧剝，月影相回旋。後雕歲寒見，始華春意全。比德君無愧，五柳徒自賢。
再次韻柏桐軒 陳棣 
修垣蔽軒楹，如觀坐井天。高人爲披豁，物趣俱森然。柏桐伍蒿萊，混迹幾歲年。俄驚俯丹楹，况得依臞仙。佳名一品題，好語萬口傳。高參溜雨句，美並朝陽篇。掄才稽往牒，橫陳榱棟邊。論功及乃祖，屢薦薰風絃。謙居髯松下，優在良梓前。荆徐入貢時，曾不數樟楩。固殊上林木，虞衡日量詮。且異溫室樹，衣冠時遶旋。此方安靜僻，所欲唯生全。植物貴遂性，憑君較愚賢。
次韻蘇伯言題所居鑑止軒 陳棣 
小軒劣容膝，詎敢邀君詩。君詩亟借重，物趣俱新奇。簷前列蒼翠，檻外潴漣漪。憑欄作癡兀，欲靜忘五綦。湛然俯明鏡，水定心不馳。微風忽披拂，巾袂俄變移。緬思東坡公，昔與潁水嬉。此樂五十年，人間真未知。
次韻鄭舜舉題簿廳交翠軒 陳棣 
人生一漚浮，何適非暫寄。會須脫塵勞，談文不談利。開軒得此君，意愜投宿嗜。未堪食鳳凰，已足巢翡翠。惜哉小窗櫳，此地久何閟。想當未闢初，寧免簿書累。高人一披拂，便有無窮意。紛紛市廛子，冠蓋亂如沸。倘令見清標，魄褫復喪氣。客如王子猷，不速端可致。嗟予飽憂患，久矣無佳思。舊學已榛蕪，聞一豈知二。市肆羅無目，聊爲將軍地。斗酒詩百篇，是乃公能事。
次韻陳季陵記夢 陳棣 
夜閒得安寢，方期萬事休。那知清夢中，螘穴有勝遊。朝把南柯麾，暮獵龜山頭。停杯猶未舉，俯仰二十秋。等爲幻緣縛，名實或相浮。邯鄲囊中枕，徑渡竹葉舟。俄頃失所歷，變滅隨東流。遊仙豈神交，因想理或不。至人本無夢，偶夢非謬悠。乃知一念熟，寤寐欻何求。子建賦感甄，空貽方策羞。何當破諸妄，自足銷沉憂。政使對癡人，言之亦寡尤。
先春賦梅一首 陳棣 
與客到先春，衰思覺飛越。時當萬卉凋，似補羣花闕。始信元化功，生意何曾輟。却疑鈞天宴，羣仙委珮玦。不數藐姑仙，神膚瑩氷雪。癯然抱清幽，卓爾負奇絕。生香巧藏密，靜艷羞容悅。陽萌知獨復，歲寒見孤潔。我來觴其下，坐對垂垂發。頭白不待摧，顔赬爲爾設。因思年少時，高枝手攀折。林逋與何遜，妙語誰優劣。老矣吟事慳，人笑心如鐵。何當夜深來，更看梢頭月。
惜梅 陳棣 
朔雪沒寒蕪，嚴威等羣木。東君惜江梅，先與借微燠。造物逞新奇，亭亭付幽獨。天然氷雪姿，不許鉛華凟。疎影浸澄波，斜枝度修竹。奇標含春容，清致漫山腹。夜月耿扶踈，寒風來馥鬰。素艷等瓊瑶，真香笑蘭菊。昨宵風雨顛，遺英滿平陸。憑誰望蒼天，榮枯何太速。凌晨眠霜林，餘芳猶五六。不厭終日看，尚可供詩目。
次韻葉夢符端午 陳棣 
吾邦重午節，興目皆可寓。遊人肆喧闐，畫舫紛排布。遡風伐鼉鼓，擊楫觀競渡。驕豪務相誇，水陸爭治具。醉憂瓶之罄，懽迫日云暮。朋從喜盍簪，謔浪時一遇。朅來廷尉府，官冷知誰顧。吻燥無復濡，腹枵何時飫。堂堂匡鼎來，解后肯同趣。携家忽過我，市飲容旋酤。遥知分已投，更喜首暫聚。慙非浴沂人，鄙志蒙推與。憐我孤危資，極力爲調護。高談驚四筵，坐使兒女怖。便當追彥國，未肯多文度。長篇粲珠玉，綺語斥霞鶩。人生類飄蓬，會合寧有數。交情看白頭，何必論新故。
沈德和使君生辰四首  其一 陳棣 
星斗煥靈輝，川嶽儲英氣。散爲天地祥，鍾作人間瑞。正應五百年，乃克見名世。長庚夢太白，斯文得鼓吹。崧高生甫申，中興資屏衛。若人不時出，或出豈無謂。岩廊頼嘉謨，民物蒙美利。權輿生吾道，羽翼副六藝。我公豈其倫，稟賦已殊異。由來活國手，固自有次第。
沈德和使君生辰四首  其二 陳棣 
麟閣仙蓬萊，蘭省星躔次。瞻之已足榮，到者亦未易。惟公名德尊，飛聲從早歲。青錢中妙選，豈止一科第。果聞超卓姿，遍歷清華地。青藜照讐書，赤管供奏議。視典昔常遊，觀耕嘗入侍。熙朝百度新，一麾煩卧治。欲知天眷隆，御屏題姓氏。公豈久外人，趣裝宜早計。
沈德和使君生辰四首  其三 陳棣 
桐川古桃州，地僻官事少。簡靜宜有餘，苛刻則煩擾。公來省其俗，好尚已默了。碧凝燕寢香，青鞠圜扉草。麥壠雨初勻，棠陰風自掃。回觀漢循良，未足語治道。豈惟術數多，更覺規模小。公將宰天下，一郡乃戲嬲。便當作吏師，詎止爲民表。邦人何所祈，區區頌難老。
沈德和使君生辰四首  其四 陳棣 
化工有至仁，噓爲三月春。寧知清淑氣，回薄在茲辰。茲辰亦何有，璇霄見老人。黄堂沸笙簫，宴席方橫陳。寶觴酌流霞，艷歌飛梁塵。未嘗王母桃，敢薦蒙莊椿。賤子今何幸，明時識鳳麟。馬曹寧寄傲，鼠技屢迷津。尚容東郭吹，敢效西子顰。誓將頑鈍質，埏埴煩陶鈞。
釣瀨漁樵行送嚴守蘇伯業赴闕 陳棣 
漁樵生長子陵州，偶爲城市逍遥遊。相逢欲話平生事，以手加額頻點頭。自言家世居村落，頗厭吾邦風土惡。大饑小歉偶一遭，棄擲鋤耰弄刀槊。二十年前事可驚，錦襦繡帽爭乘城。太平日久人忘戰，衣冠荆棘戈鋋腥。去年米貴無餘粟，往往驚顧如麋鹿。大開陳廩貸兼并，却笑隣邦才食粥。只今豐盈天報施，餘糧棲畝麥兩岐。牛羊日落草萊處，場圃秋深䆉稏時。父老歌謠童稚笑，歡聲萬口如同調。向來遊手今良農，今日膏腴昔荒嶠。漁樵無事官無逋，民不識吏亡追呼。田間第見隨軒鹿，道上兼無攫肉烏。問云何術能臻此，盡道我公才德美。文采風流求古人，循良事業空前史。公今去我歸朝天，攀轅截鐙何當前。願公早佩紫荷橐，顧我擬續甘棠篇。欲碑遺愛傳千古，政聲未暇從頭數。大書特書不一書，請載漁樵當日語。
次韻陶幾道觀洪積仁詩編 陳棣 
令尹韜潛藏六龜，逸韻長憂兒輩知。剡藤敲氷琢玉板，月兔脫穎供毛錐。冥搜豈但夢春草，招隠昔嘗吟桂枝。江山駿奔來筆下，疑有神助非人爲。公餘退客醉經史，底用紅裙捧玉巵。凌雲未讀相如賦，解頤共聽匡衡詩。詎容陶令賦歸去，且效謫仙歌別離。手題六紙勿輕示，把玩自足娛安期。千篇政恐雷電取，數仞不許門人闚。何當築壇拜詩將，一看橫槊英雄姿。
題李杜畫像 陳棣 
吟詩莫學李太白，千首萬言皆酒色。吟詩莫學杜拾遺，一生抱恨長嗟咨。二豪胸中有佳趣，詩酒聊以發其悟。世人有眼誰識真，第見詩篇不見人。借令置之廟堂上，事業肯道風騷將。睥睨連帥奴將軍，英風義氣高薄雲。我今再拜觀遺像，猶疑飯顆相逢樣。詩題繪事在人間，光焰何翅長萬丈。
鄭倅生辰 陳棣 
柯山插空天爲隣，飛仙窟宅無纖塵。降靈孕秀神所相，豈但崧高生甫申。笑別方壺離紫府，道骨清標映華組。二十八宿羅心胸，霽月光風映眉宇。書带家聲舊著聞，相國邸第南北分。人間未省見三絕，天上曾觀瑞五雲。箋詩傳禮窮家學，豈止談經能折角。鼓篋來爲碧水遊，賢關英俊推先覺。雄文大手古無倫，安知韓柳非前身。方期江夏無雙譽，只許樊川第五人。厭直承明祈外補，暫擁屏星左銅虎。萬口爭歌王海沂，懸榻已題陳仲舉。籍甚聲聞咫尺顔，竚聽鋒車趣賜環。歸持清禁紫荷橐，却踏彤墀玉笋班。我今幸遇懸弧旦，敢採民謠書弱翰。一言何以祝我公，願輔昇平到不窮。
古遊俠行 陳棣 
君不見長安俠少兒，臂鷹走狗爭輕肥。一朝遭渠國士知，笑視鼎鑊如氷澌。翹關負重俱細事，拔山扛鼎焉能爲。橫行匈奴十萬騎，肯以祕計干閼氏。朝竊晉鄙符，暮解邯鄲圍。軍中不聞天子詔，向來灞上皆兒嬉。我有黄石書，孺子漫多奇。我有歐冶劍，荆卿何足揮。運籌折衝衽席上，料敵决勝如蓍龜。世遭右文歎數奇，縱有勇畧將安施。漢皇方受宣室釐，干戈不用包虎皮。使我不得封萬戶，恨不生當高祖時。
傷春詞 陳棣 
春風兮颸颸，春日兮遲遲。草木秀兮原野，蘭茝芳兮水湄。美人去兮何所，白雲深兮莫窺。望極浦兮掩淚，倚危檻兮懷思。囁嚅兮鳦語，連娟兮蝶飛。感微物兮靈偶，私自憐兮芳時。玲瓏兮瓊珮，沉寂兮蕙幃。對芳時兮太息，豈獨凜秋兮足悲。香消悴兮□鸞鏡，愁委積兮堆蛾眉。登山臨水兮有蘭夢，斷雁沉魚兮無錦詩。鶗鴂鳴兮衆芳衰，春冉冉兮不可羈。人生行樂兮將何之，王孫王孫兮胡不歸。
食枸杞菊 陳棣 
君不見天隨有宅松江曲，屋隙牆陰多杞菊。課兒採掇入杯盤，匕箸芳香勝粱肉。又不見坡公昔佩刺史符，賓客少至無與娛。偶餐杞菊作後賦，捫腹噎嘔猶軒渠。散人枯腸真食杞，居士戲筆聊爾耳。膠西自古號侯邦，齋厨縱乏寧需此。我今作掾長苦饑，一區不異耕田時。太倉紅腐才五斗，舉家食粥寧忍炊。頹城草木迷荒榭，綠穎芳苕羅舍下。官閒擷取芼春羹，未棘未莎皆不赦。三年享此似無饜，二者誰云不可兼。行趣歸裝耕谷口，此物猶堪饁南畝。
次韻章堯文梅花 陳棣 
先生讀書常閉戶，卒歲優游娛藝圃。風雷筆舌待時攄，錦繡肝腸終日吐。鳴騶未驗北山文，絳帳且爲東道主。忽作尋梅得得來，南枝未落北枝開。攀條弄英不能去，只愁白日空西頹。臨池照影都無伴，偶挂幽昏不用媒。主人生來幾傳癖，道耕德獵無遺力。形模奇古每起予，議論縱橫時奪席。但喜書橫孔聖編，那知梅怨桓伊笛。正值清霜爛漫晴，賓從滿目皆豪英。未開東閣緣何事，要見詩鳴訴不平。明日定拚花下醉，想公不負白鷗盟。
驟雨呈質夫兄 陳棣 
屏翳驅馳雲陣疾，西山猶銜半輪日。迅雷震地窗戶摇，急雨翻盆溝澮溢。紫電燒空天爲低，黑風逆浪海欲立。縱多虐魃未爲殃，直使長鯨那暇吸。草木號呼山鬼驚，珠璣亂迸鮫人泣。曲畦走水白紛紛，稚穗抽芒青戢戢。童稚休傳蜥蜴歌，倉箱行貯生民粒。枝端發翠喜濯枝，池面凝漚占戴笠。猛省呼晴鳩婦鳴，旋看突漲魚兒出。窗扉共賞一襟凉，屋漏俄驚半床濕。鷗鷺盟邊引望遥，芭蕉聲裏催詩急。請君速著瑞雨頌，要上新編華萼集。
送李明甫召除奉常簿 陳棣 
睿主臨軒達四聰，皎如麗日明高穹。傾葵發蔀燭幽隠，熙然萬物還春風。鼎新百度躋時雍，西垣東省羅鵷鴻。鋒車趣召無虛日，高陽才子咸登庸。古桃小壘江之東，邇來慶事何其豐。使君已秉螭坳筆，尺一于今召我公。我公智畧真夔龍，劍佩合侍明光宮。昇平雅樂欲大備，暫借筆管調笙鐘。奉常地峻位望隆，不與列棘監寺同。文傳章句羣經外，器識錞于衆樂中。不願封侯食萬鍾，不羨乘雲遊樊桐。羨公此行登仙去，蜚聲直上徹九重。上方更化歸醇醲，論思獻納宜舂容。凝旒若訪草茅士，餘論無忘采菲葑。
鬻婦歎 陳棣 
凶年老弱難相保，歸與婦謀謀不早。啼饑滿耳不忍聞，待得麥秋人已槁。有辭欲說重酸辛，欲說未說眉再顰。就令相視饑餓死，何當持汝歸富人。朝歸富人夕得粟，數口尚堪同食粥。愁容斂袂哽不言，稚子牽衣驚且哭。答云至此奈若何，離別孰與性命多。他年豐稔五穀熟，勿吝百金來相贖。
題鑑止軒 陳棣 
安身南北皆吾里，勿較使行兼尼止。心猶泥絮吹不起，豈有顔甲生微泚。方塘凈綠含真理，與我娛嬉聊爾爾。佳處難言還隠几，冷煖自知如飲水。
端午洪積仁召客口占戲柬薛仲藏 陳棣 
佳節撩人愁欲卧，衝門都騎傳呼過。想簪榴艾泛菖蒲，應召鄒枚雜郊賀。歌聲端不羨紅兒，酒力真堪欺白墮。自愧雖非趙倚樓，何當一效陳驚座。
春日雜興五首  其一 陳棣 
春色遽如許，春愁一望賒。簾低宜著燕，柳暗欲藏鴉。鳩婦催踈雨，蜂臣趁落花。只愁清景促，無計駐曦車。
春日雜興五首  其二 陳棣 
地僻近煙蘿，門無車馬過。林深宜雨急，野曠覺春多。草軟遊人醉，鶑嬌姹女歌。顛狂江上興，可奈少陵何。
春日雜興五首  其三 陳棣 
桃李漫芬芳，終然委路旁。踏青心欲醉，舉白興何長。夢覺池塘綠，詩成草木香。懶追時俗好，獨立倚蒼茫。
春日雜興五首  其四 陳棣 
鴨綠前溪漲，鵝黄遠柳垂。微波卷羅带，細葉展顰眉。愛酒常歌頌，傷春更賦詩。東君無限思，全在野桃枝。
春日雜興五首  其五 陳棣 
料峭寒猶薄，陰雲带晚烟。雨催驚蟄候，風作勒花天。日永消香篆，愁濃逼酒船。爲君借餘景，收拾賦新篇。
春日偶成三首  其一 陳棣 
東君馳驛騎，萬里一宵通。柳眼凝晴碧，桃腮泣露紅。丙鱗安淺瀨，乙羽怯柔風。莫向高城望，愁生阿堵中。
春日偶成三首  其二 陳棣 
雨後春逾麗，平堤漲綠波。侵人花氣釀，刺眼麥芒多。舴艋閒蓑笠，鞦韆醉綺羅。光陰難把翫，秀句與消磨。
春日偶成三首  其三 陳棣 
陋巷逢春日，生涯亦足誇。堆錢聚榆莢，積絮撲楊花。旌旆千行竹，笙歌兩部蛙。憑誰爲商榷，何似五侯家。
再次韻  其一 陳棣 
小圃香初足，枯池水乍通。捲簾延舊燕，掃徑襯飛紅。寂寂梨花雨，斜斜柳带風。東君有餘思，別在一壺中。
再次韻  其二 陳棣 
雨過灘聲急，無風亦自波。花稠春意閙，山遠月明多。地僻無來轍，門閒欲設羅。胸中元礧磈，詩酒漫揩磨。
再次韻  其三 陳棣 
老去懽情少，逢人强自誇。閒愁付蕉葉，衰鬢耻菱花。倚杖閒捫虱，臨池戲詠蛙。深慙詩律細，何以世吾家。
疊韻春日雜興五首  其一 陳棣 
南陌遊人少，東城去路賒。尋芳閒趁蝶，失喜漫占鴉。着物春猶淺，薰人氣自華。夜來風雨急，驚動阿香車。
疊韻春日雜興五首  其二 陳棣 
幽懷聊自適，踈性懶相過。塵事偏宜少，詩篇不厭多。三人花下酒，一曲醉時歌。此外非吾事，陶陶奈樂何。
疊韻春日雜興五首  其三 陳棣 
遣興文楸內，微吟錦瑟旁。泉聲谷口靜，月色竹陰長。酒入肌膚暈，茶餘齒頰香。望窮却回首，此意造微茫。
疊韻春日雜興五首  其四 陳棣 
經春衣带賸，過午食簞垂。嫩綠方迷眼，輕黄未上眉。世情無足語，節物總堪詩。未展摶風翼，鷦鷯且一枝。
疊韻春日雜興五首  其五 陳棣 
踈鐘餘逸響，野燒矗孤煙。輕暖花邊日，微寒雨後天。才能拆襪線，詩思上灘船。却憶峨嵋老，杯停已百篇。
春雨 陳棣 
春雨止復作，無聊終日閒。殷紅悲着地，淺綠暗歸山。雲幕久蒙潤，風扉每日關。愁端與詩思，容易減朱顔。
寒食懷公藻幾道 陳棣 
灑落陶彭澤，風流陳太丘。別來添夕夢，歸日負春遊。已改枯榆火，寧汙寒具油。不知行樂地，能話野人不。
倦暑 陳棣 
試作西風想，煩襟鬰嫩凉。李沉寒玉碧，瓜泛淺金黄。羽扇徒揮雪，紗厨不貯香。白醪雖可漉，染指敢先嘗。
感懷二首  其一 陳棣 
道義年來勝，幽居興倍長。望隨愁共遠，懶與事相妨。斜月光生座，脩梧影轉廊。是心無起滅，世態自炎凉。
感懷二首  其二 陳棣 
已嘆東隅失，桑榆浩莫收。只知心緒懶，那覺鬢毛秋。有酒堪藏拙，無門可避愁。吾今知此意，萬事付悠悠。
遣興 陳棣 
早願風雲會，那知歲月侵。未應忘故步，已覺負初心。蕙帳聊跧伏，天閽隔遽深。且憑詩遣興，往事任瓶沉。
靜夜 陳棣 
靜夜披黄卷，青藜照五行。恨無知我鮑，空羨起予商。學業心將棘，功名鬢欲霜。此生應自斷，無復問穹蒼。
晨起趨府 陳棣 
五鼓未停撾，喧呼趨早衙。霜風晨正急，望月曉初斜。輿竹依青蓋，燈籠閃絳紗。三年蝴蝶夢，笑殺野人家。
清晝 陳棣 
庭院閒清晝，踈槐轉午陰。悄無人過眼，却有事經心。續夢聊欹枕，牽愁擬破琴。可憐精衛志，欲障海波深。
獨覺 陳棣 
簷滴蕭蕭靜，微凉午睡宜。鶑簧有餘韻，螘穴不多時。篆燼回風滅，花陰晚日移。覺來無一事，追夢續新詩。
踈梅 陳棣 
發興江頭路，相將月下臺。衝行逢縞袂，迫視得踈梅。木偶當三嗅，石腸應九迴。鍾情唯我輩，欲去更徘徊。
古剎 陳棣 
古剎囂塵外，浮圖屋角西。殘緇猶贊仰，孳羽共依棲。清影蕪城遠，孤棱落照低。丹梯儻容躡，極目飽雙溪。
芳園 陳棣 
勳業尊朝著，園池近日光。雕欄紅玉列，羽蓋碧荷張。草薙難滋蔓，花開寧久長。當年金谷地，榛棘斷人腸。
挽丞相祁國公三首  其一 陳棣 
斧扆求良弼，鈞衡得偉人。文章照黼黻，勳業見經綸。化洽編氓阜，時調寶歷新。方祈永霖雨，俄復跨箕辰。
挽丞相祁國公三首  其二 陳棣 
寵極心彌小，名尊貌愈恭。勛華雙輔翼，槐鼎四登庸。海宇熙春物，邊陲罷夕烽。了無能致績，頌筆漫形容。
挽丞相祁國公三首  其三 陳棣 
强壯登黄閣，斑衣衮繡成。飛聲追丙魏，有子繼韋平。舟楫川方濟，龍蛇夢倏驚。天胡嗇遐壽，舉世但哀榮。
挽知軍劉公三首  其一 陳棣 
種學三冬富，禔身百行兼。文章崑玉瑩，政事莫邪銛。才贍榮登早，心休進取廉。典刑今已矣，遐想淚空霑。
挽知軍劉公三首  其二 陳棣 
屢贊紅蓮幙，初分翠竹符。五遷恩始浹，三已慍曾無。冠劍空幽壤，儀容儼畫圖。傳家有餘慶，接武看諸孤。
挽知軍劉公三首  其三 陳棣 
昔我先君子，期公泰茹連。索文姑作贄，拂袖遽言旋。偉節人難學，高風史逸傳。邕碑誰秉筆，願採入新篇。
挽潘右司二首  其一 陳棣 
南州推望士，北闕仰良臣。風誼高閭里，聲名藹搢紳。課兒千卷古，與友一堂新。石折符幽讖，山頹喪哲人。
挽潘右司二首  其二 陳棣 
再奉祠宮逸，三遷省闥榮。摳衣遲從橐，回首遇佳城。鵰鶚摶方急，龍蛇夢忽驚。但餘豐碣在，凜凜氣猶生。
挽中書舍人葉公三首  其一 陳棣 
博學該羣籍，飛聲藹上庠。巍科曾疊貫，要路遂橫翔。策府登清選，銓曹得望郎。九重方簡在，一鑑遽云亡。
挽中書舍人葉公三首  其二 陳棣 
遍歷清華地，星辰紀未周。雄文藏鳳閣，直筆著螭頭。聞望高簪紱，論思動冕旒。從班無跬步，底事却回輈。
挽中書舍人葉公三首  其三 陳棣 
久厭承明直，遐宣使驛風。乘軺循浙右，持斧肅江東。共徯鋒車召，俄驚夜壑空。傳家宜令子，濟物有陰功。
挽知錄李元老二首  其一 陳棣 
德齒追前輩，聲華擅雋遊。心期師孔孟，文欲比曹劉。丹桂枝高折，青雲路未周。日駒偷過隙，夜壑漫藏舟。
挽知錄李元老二首  其二 陳棣 
枳棘棲雲翼，芙蓉泛綠波。談玄三語足，折獄片言多。未熟黄粱夢，俄悲薤露歌。陰功付諸子，異日踵巍科。
挽主簿吳寧侯三首  其一 陳棣 
德行追前輩，聲華擅一鄉。遊心終藝圃，得雋屢文場。小試棲鸞政，連飛薦鶚章。傷嗟臺閣地，不許暫翺翔。
挽主簿吳寧侯三首  其二 陳棣 
昔我先君子，時稱鑒裁公。知君非介紹，虛館授兒童。倒屣迎王粲，登門得孔融。他年記先友，孰不仰清風。
挽主簿吳寧侯三首  其三 陳棣 
憶昔荆湖日，童心懵未開。七年勤仰止，一字有從來。模範瞻如在，音儀挽不回。依歸今已矣，些語寫餘哀。
挽內兄余聘可三首  其一 陳棣 
中外六兄弟，相逢丱角中。追隨萬里遠，憂樂半生同。勝韻談飛屑，高懷氣吐虹。紛紛身外事，回首萬緣空。
挽內兄余聘可三首  其二 陳棣 
結髮事鉛槧，終身尺寸功。矯情多病後，飲恨不言中。戶有三珠秀，家愁五盜窮。空山埋玉樹，腸斷白楊風。
挽內兄余聘可三首  其三 陳棣 
去去松塋路，愁聞薤露詩。齊眉乖婦約，華髮重親悲。被酒清狂後，論文慷慨時。傷心棲止地，無復見形儀。
挽江公三首  其一 陳棣 
彩筆傳家學，春華飾妙詞。品題風鑑遠，論議月評推。柳岸陰將合，濠亭迹半隳。治家有遺訓，留付寧馨兒。
挽江公三首  其二 陳棣 
世路方巇險，高情與衆殊。一官聊戲劇，三徑肯荒蕪。富樂身蒹有，功名累獨無。豐碑誰秉筆，持此較賢愚。
挽江公三首  其三 陳棣 
憶昔羈棲日，唯公迹分親。呼盧銀燭夜，琢句錦囊春。碁敵爭先勁，弓號命中頻。向來行樂地，無復見斯人。
挽處士富公二首  其一 陳棣 
慶曆元臣後，勳名泰華高。當年遺德澤，流裔盡英豪。繼世誇榮耀，唯公隠寂寥。潛輝傳野史，猶足見清標。
挽處士富公二首  其二 陳棣 
家富倉箱積，陶朱伯仲間。禔身郭有道，教子竇燕山。錢鏄周貧匱，刀圭起病孱。懸知公不死，學道透玄關。
挽處士吳德載二首  其一 陳棣 
憶昔知公日，東嘉逆旅中。遊從三月久，談笑一樽同。却暑瓜盤綠，烹鮮鱠筯紅。傷心棲止地，萬事轉頭空。
挽處士吳德載二首  其二 陳棣 
范蠡操贏日，相如病渴時。瓶罌雖屢罄，砭劑已難施。薤露鴒原慘，松塋鴈序悲。更嗟垂白叟，泣送寧馨兒。
挽潘夫人 陳棣 
閬苑花歸後，香殘舊綺羅。已應隨逝水，無復步凌波。遺訓芬蘭佩，慈容想月娥。空山埋玉處，忍效鼓盆歌。
送鄭舜舉赴闕  其一 陳棣 
書带傳家飽六經，飄飄詞氣海東青。英名久合班朝列，麗藻行觀掞帝庭。修翮摶風上閶闔，巨鱗縱壑擊滄溟。投機亨會寧容髮，願報除書慰側聆。
送鄭舜舉赴闕  其二 陳棣 
束裝西嘯指長安，正是新春快活天。酒病詩愁應有夢，鳥啼花發正爭妍。君空冀北今行矣，我滯周南豈偶然。東閤他時訪遺逸，爲言憔悴鶴谿邊。
送鄭舜舉赴闕  其三 陳棣 
籍甚聲名著日邊，英辭健筆許誰先。置之華省星曹上，付以赤墀香案前。好向從班光玉筍，竚膺蜜炬照金蓮。此行何啻登仙去，願拜車塵爲執鞭。
送鄭舜舉赴闕  其四 陳棣 
暫綰桐川刺史章，優優布政漢循良。鳳銜初下新頒詔，鷄舌曾聞舊賜香。前席久虛思見賈，璽書增寵果徵黄。從今定展調元手，小試專城見雨暘。
送鄭舜舉赴闕  其五 陳棣 
備員無補見絲毫，幸喜爲官似馬曹。每許蕪音持布鼓，更容劣技試鉛刀。兼收屢賜百金諾，借重終期一字褒。廊廟他時應有待，誓將么麽寄鈞陶。
春來 陳棣 
春來底物最先知，凍蝶癡蜂便欲飛。好雨應時生地脈，迅雷剖蟄震天威。光風艷艷翔空闊，和氣駸駸發細微。解道蒼苔紅藥句，令人却憶謝玄暉。
次韻王有之主簿  其一 陳棣 
春歸滿目盡桑麻，岸柳敷陰荻有芽。急景豈容留石火，餘香何處認空花。曲眉持酒真成夢，纖手分茶亦浪誇。欲醉流霞烹瑞雪，直須同謁五侯家。
次韻王有之主簿  其二 陳棣 
蓬生敢望直如麻，才思真同焦穀芽。擁被苦吟聲躑躅，盈編細札眼空花。羨君得意方豪縱，顧我無知絕誕誇。輸與能詩王主簿，驚人句法自名家。
次韻葉秀實縣治環翠亭  其一 陳棣 
亭高望遠破天慳，萬疊晴嵐俯仰間。着屐好追靈運逸，垂簾尤愛愷之閒。詩豪會見揮銀筆，酒聖端能倒玉山。杖履欲歸聊徙倚，棲鴉寒带暝烟還。
次韻葉秀實縣治環翠亭  其二 陳棣 
合綴嚴宸玉筍班，尚勞小試簿書間。溟鯤未擊三千里，天驥終歸十二閑。望氣行看求利劍，知音當已識高山。逼人富貴君寧免，未許山陰興盡還。
次韻葉秀實縣治環翠亭  其三 陳棣 
畏途蹤跡幾間關，浩氣空存天地間。沈湎恨無千日醉，浪遊贏得半生閒。觀書尚喜眼如月，搜句誰憐肩聳山。三徑曉來添逸興，柳梢桃色報春還。
陪五馬勸農巗山晚會桃花塢 陳棣 
晚參旌騎勸農回，賞遍郊原錦繡堆。掠面快風吹酒去，逼人踈雨送詩來。鳴鳩乳燕數聲好，艷粉夭桃一笑開。欲遣巴詞侑盃酌，千鍾萬斝未容陪。
題溫守梁尚書新創富覽亭 陳棣 
傑檻雄簷倚碧空，玲瓏窗戶濕青紅。因山卜地心機巧，望水如天眼力窮。千里勝形吟筆內，萬家和氣飲杯中。吏民共指雙旌語，今日梁公昔謝公。